Na osnovu člana 23. Zakona o ministarstvima i drugim organima uprave Tuzlanskog kantona prečišćeni tekst („Službene novine Tuzlanskog kantona“, broj: 10/18) i člana 8. stav (4) Odluke o utvrđivanju uslova, kriterija i postupka za raspodjelu sredstava sa potrošačke jedinice 32010002 – Tjelesna kultura i sport za 2024. godinu broj: 02/1-36-9295-1/24 od 23.04.2024.godine Ministarstvo za kulturu, sport i mlade Tuzlanskog kantona, *raspisuje*

**JAVNI POZIV**

**za sufinansiranje projekata/programa sportskih organizacija u oblasti tjelesne kulture i sporta za 2024. godinu**

**I**

**Predmet Javnog poziva**

Predmet Javnog poziva je prikupljanje prijava za odabir korisnika sredstava utvrđenih u Budžetu Tuzlanskog kantona za 2024. godinu, na potrošačkoj jedinici 32010002 - „Tjelesna kultura i sport“ (u daljem tekstu: Sredstva) u ukupnom iznosu od 889.000,00 KM planirana na ekonomskom kodu 614300 - Tekući transferi neprofitnim organizacijama u iznosu od 789.000,00 KM i na ekonomskom kodu 614400 - Subvencije javnim preduzećima u iznosu od 100.000,00 KM.

**II**

**Namjena Sredstava**

Sredstva se dodjeljuju za realizaciju programa/projekata sportskih organizacija koji se odnose na:

1. sufinansiranje vrhunskog sporta/ vrhunskog sporta lica sa invaliditetom,
2. sufinansiranje kvalitetnog sporta/ kvalitetnog sporta lica sa invaliditetom,
3. sufinansiranje omladinskih uzrasnih kategorija,
4. sufinansiranje projekata sport za sve,
5. sufinansiranje organizacija sportskih manifestacija,
6. sufinansiranje obavljanja sportske djelatnosti granskih sportskih saveza Tuzlanskog kantona,
7. sufinansiranje pružanja usluga korištenja sportskih objekata na ime trenažnog procesa.

**III**

**Pravo na dodjelu Sredstava**

Pravo na dodjelu Sredstava imaju sljedeće sportske organizacije i druge pravne osobe koje se bave sportskom djelatnošću:

1. sportski klubovi,
2. sportska društva,
3. školska sportska društva grada/općine,
4. kantonalni i gradski/općinski sportski/granski savezi,
5. udruženja stručnih osoba osposobljenih za rad u sportu,
6. udruženja sportske rekreacije,
7. javne ustanove koje pružaju usluge korištenja objekata na ime trenažnog procesa,
8. sportski klubovi lica sa invaliditetom,
9. sportska društva lica sa invaliditetom,
10. kantonalni i gradski/ općinski sportski/granski savezi lica sa invaliditetom,
11. javna preduzeća u oblasti sporta osnovana u skladu sa Zakonom o javnim preduzećima,
12. i druga udruženja koja se prema svojim registrovanim djelatnostima bave sportom.

**IV**

**Uslovi za dodjelu Sredstava**

1. Sportske organizacije i druge pravne osobe koje se bave sportskom djelatnošću iz tačke III Javnog poziva mogu kandidovati svoj program/projekat ako ispunjavaju sljedeće uslove:
   1. da imaju sjedište u Tuzlanskom kantonu,
   2. da su registrovane u skladu sa zakonom i da obavljaju djelatnost najmanje jednu godinu,
   3. da su izmirile svoje obaveze po osnovu poreza i obaveznih doprinosa ili imaju zaključen sporazum o odgođenom plaćanju sa nadležnom poreskom upravom, koji se izvršava na način utvrđen tim sporazumom,
   4. da imaju aktivan transakcijski račun u banci,
   5. da se na lica ovlaštena za zastupanje ne odnosi član 66. Zakona o sportu,
   6. da su opravdale namjenski utrošak ranije dodijeljenih sredstava od Ministarstva u skladu sa potpisanim ugovorima i odlukama,
   7. da za predloženi program/projekat nisu dobili sredstva sa drugih budžetskih pozicija Budžeta Tuzlanskog kantona u 2024.godini,
   8. da se projekat realizuje u 2024. godini, s tim da se manifestacije Izbora sportiste za 2024.godinu mogu održati najkansije do kraja januara 2025.godine,
   9. da se programi/projekti sportskih organizacija koje se takmiče u ligaškom i/ili kup sistemu takmičenja odnose na proljetnu polusezonu 2023/2024 godinu i/ili jesenju polusezonu 2024/2025. godinu,
   10. Sportske organizacije koje se prijavljuju za sufinansiranje vrhunskog ili kvalitetnog sporta mogu kandidovati najviše dva projekata/programa s tim da se jedan od projekata/programa odnosi na vrhunski ili kvalitetni sport, a drugi na sufinansiranje omladinskih uzrasnih kategorija, sporta za sve ili sportskih manifestacija,
   11. Sportske organizacije koje se prijavljuju za sufinansiranje pružanja usluga korištenja sportskih objekata na ime trenažnog procesa mogu kandidovati samo jedan projekat/program,
   12. Sportske organizacije koje se prijavljuju za sufinansiranje obavljanja sportske djelatnosti granskih sportskih saveza Kantona mogu kandidovati samo jedan projekat/program,
   13. Ostale sportske organizacije mogu kandidovati najviše dva projekata/programa i to po jedan projekat/program u okviru namjena omladinskih uzrasnih kategorija, sporta za sve ili sportskih manifestacija.
2. Izuzetno, sredstva se mogu dodijeliti sportskim organizacijama iz tačke III Javnog poziva sa sjedištem van područja Tuzlanskog kantona, koje su registrovane na teritoriji Bosne i Hercegovine, ako se radi o projektima/programima od interesa za Tuzlanski kanton, što će se cijeniti u svakom konkretnom slučaju.

**V**

**Kriteriji za dodjelu Sredstava**

1. Vrednovanje, odnosno sufinansiranje programa/projekata sportskih organizacija iz tačke III Javnog poziva vrši se na sljedeći način:
2. **VRHUNSKI I KVALITETNI SPORT/ VRHUNSKI I KVALITETNI SPORT LICA SA INVALIDITETOM** (vrednuju se takmičenja u okviru internacionalnih i državnih saveza članica IOC-a i Sport Accorda- GAISF u kolektivnim i pojedinačnim sportovima u seniorskoj kategoriji). Sufinansiraju se programi i projekti koji se odnose na:

# Vrhunski sport/vrhunski sport lica sa invaliditetom (kolektivni sportovi) vrednuje se seniorska konkurencija

* pripreme i učešće klubova koji su kroz ligaška i KUP takmičenja Bosne i Hercegovine ostvarili plasman na zvanična međunarodna klupska takmičenja.

# Vrhunski sport/vrhunski sport lica sa invaliditetom (pojedinačni sportovi) vrednuje se seniorska konkurencija

* pripreme i učešće klubova na zvaničnim međunarodnim takmičenjima najvišeg ranga u organizaciji krovnih međunarodnih sportskih asocijacija.

# Kvalitetni sport/ kvalitetni sport lica sa invaliditetom (kolektivni sportovi) vrednuje se seniorska konkurencija

* pripreme i učešće u prva dva najviša ranga takmičenja organizovanim na nivou BiH.

# Kvalitetni sport/ kvalitetni sport lica sa invaliditetom (pojedinačni sportovi) vrednuje se seniorska konkurencija

* pripreme i učešće na pojedinačnom prvenstvu BiH ili drugom sličnom prvenstvu, koje osigurava plasman u reprezentaciju BiH (isključivo državna prvenstva i bodovni turniri za učešće u reprezentaciji), izuzetno za sport lica sa invaliditetom vrednuje se I prva liga FBiH.

**Za vrhunski i kvalitetni sport/ vrhunski kvalitetni sport lica sa invaliditetom popunjava se Aplikacijski obrazac broj 1.**

1. **OMLADINSKE UZRASNE KATEGORIJE** (vrednuju se takmičenja u okviru internacionalnih i državnih saveza članica IOC-a i Sport Accorda- GAISF u kolektivnim i pojedinačnim sportovima u kategorijama mlađi seniori ili U-21, juniori, kadeti i pioniri koji imaju organizovane takmičarske oblike.

Sufinansiraju se programi/projekti koji se odnose na:

# Kolektivni sportovi

* pripreme i učešće na zvaničnim međunarodnim takmičenjima u organizaciji krovnih sportskih asocijacija,
* pripreme i učešće u najvišem rangu takmičenja organizovanom na nivou BiH,
* učešće u zvaničnim omladinskim ligama organizovanim na nivou Kantona i Federacije od strane krovnih sportskih organizacija.

# Pojedinačni sportovi

* pripreme i učešće na zvaničnim međunarodnim takmičenjima takmičenjima u organizaciji krovnih sportskih asocijacija,
* pripreme i učešće na pojedinačnom prvenstvu BiH ili drugom sličnom prvenstvu koje osigurava plasman u reprezentaciju BiH.

**Za omladinske uzrasne kategorije popunjava se Aplikacijski obrazac broj 2.**

# SPORT ZA SVE (Vrednuju se projekti/ programi koji se odnose na sportsku rekreaciju, sportski odgoj i Male olimpijske igre i sufinansiraju se u iznosu do 4.000,00 KM)

# Sportska rekreacija

# tjelesne aktivnosti i sportske igre koje okupljaju veliki broj djece i omladine koji nemaju organizovane takmičarske oblike sufinansiraju se u iznosu do 2.000,00 KM.

* tjelesne aktivnosti odraslih koje nemaju organizovane takmičarske oblike sufinansiraju se u iznosu do 1.500,00 KM.

# Sportski odgoj i obrazovanje

* sportska edukacija mladih, školske i studentske omladine sufinansira se u iznosu do 1.000,00 KM,
* edukacija stručnih lica (projekti sportskih saveza, klubova i drugih udruženja iz oblasti sporta koji organizuju edukacije stručnih lica sufinansira se u iznosu do 2.000,00 KM).

# Male olimpijske igre

# organizacija zvaničnih školskih sportskih takmičenja i drugih vidova školskog sporta (projekti sportskih saveza organizovanih na nivou grada/općine, školskih sportskih društava i drugih sportskih organizacija koje prema odredbama Zakona o sportu mogu oganizovati školska sportska takmičenja sufinansiraju se u iznosu do 4.000,00 KM za troškove prevoza učesnika, troškove hrane i pića za učesnike, troškovi sportske opreme za učesnike i maksimalno 20% troškova tehničke organizacije takmičenja),

**Za sport za sve popunjava se Aplikacijski obrazac broj 3.**

# ORGANIZACIJA SPORTSKIH MANIFESTACIJA

U zavisnosti od kategorije manifestacije sufinansira se organizacija sportskih manifestacija u iznosu do 6.000,00 KM, a manifestacije se razrstavaju kako slijedi:

1. **I kategorija manifestacija** – obuhvata međunarodne sportske manifestacije koje se nalaze u kalendaru krovnih međunarodnih sportskih asocijacija i posjeduju saglasnost Ministarstva civilnih poslova BiH za međunarodnu manifestaciju sufinansiraju se u iznosu do 6.000,00 KM za troškove zakupa sportskog objekta, troškove službenih lica, troškovi smještaja gostujućih ekipa/takmičara, troškove nagrada za osvajače prvih, drugih i trećih/četvrtih mjesta koji mogu biti u vidu pehara/medalja ili novčanih nagrada, s tim da iznos za novčane nagrade može iznositi maksimalno 25% iznosa sredstava koja se dodjeljuju i troškovi ishrane učesnika manifestacije u maksimalnom iznosu do 25% iznosa sredstava koja se dodjeljuju). Međunarodne sportske manifestacije koje se ne nalaze u kalendaru krovnih međunarodnih sportskih asocijacija, a posjeduju saglasnost Ministarstva civilnih poslova BiH za međunarodnu manifestaciju sufinansiraju se u iznosu do 4.000,00 KM za troškove zakupa sportskog objekta, troškove službenih lica, troškovi smještaja gostujućih ekipa/takmičara, troškove nagrada za osvajače prvih, drugih i trećih/četvrtih mjesta koji mogu biti u vidu pehara/medalja ili novčanih nagrada, s tim da iznos za novčane nagrade može iznositi maksimalno 25% iznosa sredstava koja se dodjeljuju i troškovi ishrane i osvježenja učesnika manifestacije u maksimalnom iznosu do 25% iznosa sredstava koja se dodjeljuju).
2. **II kategorija manifestacija -** obuhvatasportske manifestacije od nacionalnog značaja u kojima učešće uzimaju učesnici sa područja BiH i manifestacije sa dugom tradicijom i masovnog karaktera (sufinansiraju se u iznosu do 3.000,00 KM za troškove zakupa sportskog objekta, troškove službenih lica, troškove nagrada za prva, druga i treća/četvrta mjesta koja mogu biti u vidu pehara/medalja ili sportske opreme ili novčanih nagrada s tim da troškovi nagrada za osvajače prvih, drugih i trećih/četvrtih mjesta mogu biti u vidu pehara/medalja, s tim da iznos za novčane nagrade može iznositi maksimalno 25% iznosa sredstava koja se dodjeljuju i troškovi ishrane i osvježenja učesnika manifestacije u maksimalnom iznosu do 25% iznosa sredstava koja se dodjeljuju),
3. **III kategorija manifestacija** – obuhvata sportske manifestacije od kantonalnog značaja sa dugom tradicijom i masovnog karaktera u kojima učešće uzimaju učesnici sa područja Tuzlanskog kantona. Manifestacije od kantonalnog značaja sufinansiraju se u iznosu do 1.500,00 KM za troškove zakupa sportskog objekta, troškove pehara i medalja, troškove službenih lica, troškove ishrane i osvježenja učesnika manifestacije, s tim da će se iznos za troškove ishrane osvježenja sufinansirati u maksimalnom iznosu do 25% iznosa sredstava koja se dodjeljuju.

**Za organizaciju sportskih manifestacija popunjava se Aplikacijski obrazac broj 4.**

# SUFINANSIRANJE OBAVLJANJA SPORTSKE DJELATNOSTI GRANSKIH SPORTSKIH SAVEZA I GRANSKIH SPORTSKIH SAVEZA LICA SA INVALIDITETOM KANTONA

Sufinansira se organizacija i sprovođenje ligaškog i turnirskog takmičenja granskih sportskih saveza Kantona organizovanih na nivou Kantona u iznosu do 7.000,00 KM, a odnosi se na troškove organizacije i provođenja takmičenja na nivou Kantona i troškova rada kancelarije saveza ukoliko je taj savez jedini korisnik prostorija za čije korištenje se troškovi potražuju.

# Za sportsku djelatnost granskih sportskih saveza i granskih sportskih saveza lica sa invaliditetom popunjava se Aplikacijski obrazac broj 5.

# PRUŽANJE USLUGA KORIŠTENJA SPORTSKIH OBJEKATA NA IME TRENAŽNOG PROCESA U OBLASTI SPORTA

Sufinansiraju se programi/projekti javnih ustanova i javnih preduzeća iz tačke III podtačka g) i k) Javnog poziva koji se odnose na pružanje usluga korištenja sportskih objekata na ime trenažnog procesa sportskim klubovima u kolektivnim sportovima, koji se takmiče u prva dva najviša ranga takmičenja na nivou Bosne i Hercegovine.

**Za javne ustanove i javna preduzeća koja pružaju usluge korištenja sportskih objekata na ime trenažnog procesa popunjava se Aplikacijski obrazac broj 6.**

**VI**

**Programi/projekti koji se ne sufinansiraju**

1. Pravo na dodjelu sredstava ne mogu ostvariti sportske organizacije koje su kandidovale projekte koji su usmjereni:
   1. na promociju programa političkih partija,
   2. za ostvarivanje vjerskih ciljeva,
   3. na realizaciju programa/projekata budžetskih korisnika,
   4. na finansiranje plaća i drugih izdataka zaposlenika u pravnom licu, izuzev dijela troškova za stručne osobe osposobljene za rad u sportu koji se dodjeljuju sportskim organizacijama za projekte/program od podtačke a) do podtačke d) iz tačke II Javnog poziva koji imaju zasnovan radni odnos u skladu sa Zakonom o radu (maksimalan iznos troškova koji će se sufinansirati za stručne osobe je 30% ukupnih godišnjih troškova),
   5. na realizaciju programa/projekta drugih sportskih organizacija,
   6. isključivo na investiciona ulaganja, izgradnju i adaptaciju objekata, kupovinu opreme ili slično, izuzev dijela troškova za kupovinu sportske opreme koji će se sufinansirati u iznosu do 50% iznosa ukupnih troškova sportske opreme iz projekta/programa za namjene iz tačke II Javnog poziva od podtačke a) do podtačke e),
   7. na sportske organizacije koje nisu opravdali ranije dodijeljena sredstva u skladu sa potpisanim ugovorima sa Ministarstvom.

**VII**

**Opće odredbe**

# Objava Javnog poziva

Javni poziv se objavljuje na web stranici Vlade Tuzlanskog kantona [**www.vladatk.gov.ba.**](http://www.vladatk.gov.ba/)i web stranici Ministarstva [**www.mksmtk.gov.ba**](http://www.mksmtk.gov.ba/).

# Način podnošenja prijave

a) Prijave na Javni poziv se podnose na jednom od propisanih aplikacijskih obrazaca za dodjelu sredstava po Javnom pozivu za sufinansiranje projekata/programa sportskih organizacija u oblasti tjelesne kulture i sporta za 2024. godinu, koji mora biti potpisan i ovjeren pečatom pravne osobe, i isti se mogu preuzeti na web stranici Vlade Tuzlanskog kantona: [**www.vladatk.gov.ba.**](http://www.vladatk.gov.ba/)i web stranici Ministarstva: [**www.mksmtk.gov.ba,**](http://www.mksmtk.gov.ba/)

1. Aplikacijski obrasci su propisani kao:
   * Aplikacijski obrazac 1 – Vrhunski, kvalitetni sport/ Vrhunski i kvalitetni sport lica sa invaliditetom- Seniorska kategorija,
   * Aplikacijski obrazac 2 – Omladinske uzrasne kategorije-U-21/mlađi seniori, junior, kadeti i pioniri,
   * Aplikacijski obrazac 3 – Sport za sve,
   * Aplikacijski obrazac 4 – Sportske manifestacije,
   * Aplikacijski obrazac 5 - Obavljanje djelatnosti granskih sportskih saveza/ granskih sportskih saveza lica sa invaliditetom Kantona i
   * Aplikacijski obrazac 6 - Pružanje usluga korištenja sportskih objekata na ime trenažnog procesa.

# Potrebna dokumentacija

Uz popunjen aplikacijski obrazac, potpisan od strane ovlaštenog lica za predstavljanje i zastupanje aplikanta i ovjeren pečatom aplikanta, potrebno je dostaviti sljedeću dokumentaciju:

1. Aktuelni izvod iz registra u kome je aplikant registriran (udruženja dostavljaju izvod iz registra udruženja, a izvod iz registra nadležnog suda dostavljaju javne ustanove ili javna preduzeća), ne stariji od šest mjeseci od dana objave Javnog poziva (orginal ili ovjerena kopija),
2. Uvjerenje o poreskoj registraciji – identifikacioni broj (original ili ovjerena kopija),
3. Obavještenje o razvrstavanju – Klasifikacija djelatnosti (original ili ovjerena kopija). Ukoliko se iz Klasifikacije djelatnosti ne vidi da je aplikantu djelatnost sport neophodno je dostaviti ovjerenu kopiju rješenja iz kojeg se vidi da aplikant obavlja sportsku djelatnost,
4. Potvrda poslovne banke, u kojoj je navedeno da račun nije blokiran iz koje se vidi broj transakcijskog računa i ID broj korisnika, ne starija od tri mjeseca od dana objave Javnog poziva (orginal ili ovjerena kopija).

Za budžetske korisnike koji koriste depozitne račune potrebno je dostaviti potvrdu od nadležnog organa uprave na čije ime je otvoren depozitni račun, s brojem depozitnog računa i instrukcijom za plaćanje, ne stariju od tri mjeseca od dana objave Javnog poziva (original ili ovjerena kopija),

1. Bilans stanja i bilans uspjeha za 2023. godinu sa vidljivim pečatom FIA ili potvrda sa pečatom FIA da nije bilo promjena na računu za registrovane u 2023. godini koji nisu predali bilans stanja i bilans uspjeha (original ili ovjerena kopija),
2. Program rada za 2024. godinu potpisan i ovjeren pečatom aplikanta sa obrazloženjem,
3. Uvjerenje/potvrda o urednom izmirenju direktnih poreza, doprinosa za PIO/MIO i doprinosa za zdravstveno osiguranje izdato od Poreske uprave Federacije BiH za aplikante koji imaju zaposlenike (uključujući i aplikante koji imaju zaključen Sporazum o odgođenom plaćanju sa nadležnom poreskom upravom), aplikant koji nema zaposlenika dostavlja izjavu ovjerenu kod nadležnog organa da nema zaposlenih i da nema neizmirenih obaveza, ne starije od tri mjeseca od dana objave Javnog poziva (original ili ovjerena kopija),

*Sportske organizacije koje imaju zaključen Sporazum o odgođenom plaćanju sa nadležnom poreskom upravom, dužne su prilikom kandidovanja programa/projekta dostaviti ovjerenu kopiju zaključenog Sporazuma o odgođenom plaćanju, te odgovarajuće dokaze o izvršavanju Sporazuma na način kako je to istim utvrđeno*

1. Uvjerenje/potvrda o urednom izmirenju indirektnih poreza, izdato od Uprave za indirektno oporezivanje (ukoliko je u sistemu PDV-a), a ukoliko aplikant nije u sistemu PDV-a o tome dostavlja izjavu ovjerenu kod nadležnog organa, ne starije od tri mjeseca od dana objave Javnog poziva (original ili ovjerena kopija),
2. Izjava svih lica ovlaštenih za predstavljanje i zastupanje iz aktuelnog izvoda iz registra u kome je aplikant registriran, data pod punom materijalnom i krivičnom odgovornošću, da se na njih ne odnosi član 66. Zakona o sportu, ovjerena od strane nadležnog organa za ovjeru, ne starija od 30 dana od dana objave Javnog poziva (original),
3. aplikanti su obavezni prilikom prijave dostaviti i dokumentaciju kojom dokazuju ispunjavanje kriterija za vrednovanje projekata/ programa prema Odluci o utvrđivanju uslova, kriterija i postupka za raspodjelu sredstava sa potrošačke jedinice 32010002 – Tjelesna kultura i sport za 2024. godinu. Potrebna dokumentacija je navedena u aplikacijskim obrascima, zavisno od namjene sredstava za koju sportske organizacije apliciraju.

# Dostavljanje prijava

Prijave na Javni poziv dostavljaju se na propisanim obrascima sa kompletnom dokumentacijom, u zatvorenoj koverti, sa obaveznom naznakom: „**Javni poziv za sufinansiranje programa/projekata sportskih organizacija u oblasti tjelesne kulture i sporta za 2024. godinu** – NE OTVARAJ“, dostaviti lično na pisarnicu Ureda za zajedničke poslove kantonalnih organa **ili** preporučeno poštom na adresu:

**Tuzlanski kanton**

**Ministarstvo za kulturu, sport i mlade**

**Fra Grge Martića broj: 8, 75000 Tuzla**

# Rok za dostavljanje prijava

Javni poziv ostaje otvoren do **05.08.2024**. godine i biće objavljen na web stranici Vlade Tuzlanskog kantona: [www.vladatk.gov.ba.](http://www.vladatk.gov.ba/) i web stranici Ministarstva: [www.mksmtk.gov.ba.](http://www.mksmtk.gov.ba/)

# Informacije podnosiocima prijava

* Prispjela dokumentacija neće se vraćati.
* Aplikacijski obrazac se mora popuniti na način da se svaki traženi podatak mora unijeti u predviđenu rubriku.
* Podnosioc prijave je odgovoran za tačnost podataka u prijavi na propisanom obrascu.
* Prijave koje nisu podnesene na propisanim obrascima, neblagovremene i nepotpune prijave, kao i prijave koje nisu dostavljene u navedenom roku neće biti razmatrane.
* U slučaju nedostatka sredstava u Budžetu Tuzlanskog kantona obustavlja se realizacija dodjele sredstava u potpunosti ili djelimično, srazmjerno nedostajućim sredstvima.
* U slučaju da se ne utroše predviđena sredstva po pojedinim namjenama iz tačke II Javnog poziva, neutrošeni iznos se može preraspodijeliti za druge namjene utvrđene tačkom II Javnog poziva za koje predviđena sredstva eventualno ne budu dovoljna.
* **Aplikanti će imati priliku da se o Javnom pozivu informišu putem Javnih konsultacija koje će biti održane 17.07.2024.godine u vremenu od 10:00 do 13:00 sati u Plavoj sali BKC Tuzla u Tuzli**.
* Sve dodatne informacije vezane za Javni poziv mogu se dobiti svakim radnim danom u periodu od 13:30 do 15:30 na brojeve telefona: 035-369-409 ili 035/283-567 ili 035/283-558.  
  O rezultatima javnog poziva podnosioci prijava će biti obaviješteni putem web stranice Vlade Tuzlanskog kantona [www.vladatk.gov.ba](http://www.vladatk.gov.ba/) i web stranice Ministarstva: [www.mksmtk.gov.ba.](http://www.mksmtk.gov.ba/)

MINISTARSTVO ZA KULTURU, SPORT I MLADE TK